Diagram yn dangos rhannau blodyn aeddfed. Yn yr enghraifft hon, mae'r perianth wedi ei rannu i galycs (sepalau) a chorola (petalau).
Dail wedi eu haddasu sy'n amgylchynu rhannau atgenhedlol blodau yw **petalau**. Yn aml, maent yn lliwgar neu â siapau anarferol er mwyn denu peillwyr. Gellir cyfeirio at holl betalau un blodyn gyda'i gilydd fel ***corola***. Fel arfer, mae petalau i'w gweld ar y cyd â set arall o ddail addasedig oddi tanynt; y rhain yw'r o'r enw sepalau, neu'r *calycs* pan yn cyfeirio at y set gyfan ohonynt. Gyda'i gilydd, mae'r corola a'r calycs yn ffurfio'r *perianth*. Mewn rhywogaethau lle mae'r petalau a'r sepalau yn anodd i'w gwahaniaethu, megis yn y genera *Aloe* a *Tulipa*, maen nhw'n cael eu hadnabod fel y *tepalau*. I'r gwrthwyneb, mae llawer o blanhigion lle mae'r sepalau a'r petalau yn dra gwahanol, felly gellir defnyddio'r gair cywir yn hyderus. Pan fo tepalau diwahaniaeth yn debyg i betalau clasurol, gelwir nhw yn *betalffurf*. Mae tepalau petalffurf i'w gweld mewn yn y monocotyledonau petalffurf megis lilïau.

Er fod petalau yn aml yn amlwg iawn mewn planhigion sy'n cael eu peillio gan anifeiliaid, mewn planhigion sy'n cael eu peillio gan y gwynt, mae'r petalau fel arfer yn fychan neu ar goll yn llwyr.

Corola
------

Corola yn ffurfio tiwb gyda phigau hir (a chalycs gwyrdd ar wahan) ym mlodau *Brugmansia aurea*, planhigyn yn nheulu'r codwarth (Solanaceae).
Mae rhan y corola mewn esblygiad planhigion wedi ei astudio yn eang ers i Charles Darwin gynnig damcaniaeth fod corolâu hir wedi cyd-esblygu â thafodau hir mewn peillwyr.

Os yw petalau blodyn yn rhydd o'i gilydd, mae'r planhigyn yn *amlbetalog*. Os yw'r petalau wedi asio at ei gilydd oleiaf yn rhannol, mae'r planhigyn yn gamopetalog neu'n sympetalog. Mewn rhai rhywogaethau, megis trwyn y llo, mae'r corola'n asio i ffurfio tiwb hir.

Amrywiadau
----------

*Pelargonium peltatum*: mae blodau'r planhigyn hwn bron yr un fath â rhai *Geranium*, ond eu bod yn sygomorffig.
*Geranium incanum* gyda blodyn actinomorffig, sy'n nodweddiadol o'r genws.
Pysen wen â blodau sygomorffig.
Cennin pedr (*Narcissus pseudonarcissus*), gan ddangos, o goesyn i frig y blodyn: fflurwain, cwpan, tepalau, corona.
Gall petalau fod yn wahanol iawn rhwng gwahanol rywogaethau o blanhigion. Yn gyntaf, mae nifer y petalau yn aml yn nodweddiadol o grwpiau dosbarthu. Er enghraifft, mewn planhigion ewdicot (y grwp mwyaf o blanhigion deugibog), mae pedwar neu bum petal i'w cael fel arfer, tra bo gan blodau mewn planhigion unhadgibog fel arfer dri neu chwe phetal, er fod llawer o eithriadau i'r rheol hwn.

Gall sidell y petalau, neu'r corola, ddangos unai cymesuredd cylchdro neu gymesuredd dwyochrog. Os oes cymesuredd cylchdro i'w weld, gyda'r petalau i gyd yr un siap a'r un maint, mae'r blodyn yn *actinomorffig*. Os mai dim ond mewn un plân y ceir cymesuredd (hy cymesuredd dwyochrog), dywedir fod y blodyn yn *sygomorffig.* Mae blodau sygomorffig nodweddiadol yn cynnwys tegeirianau, pys a trwyn y llo.

Mewn llawer o aelodau teulu'r Asteraceae, megis blodyn yr haul, mae dau fath o flodau yn ffurfio un adeiledd blodeuol mawr. O amgylch y pen blodyn, ceir blodigau pelydr. Mae pob un o'r blodigau pelydr yma, mewn termau anatomegol, yn flodyn unigol, gydag un petal mawr. Yng nghanol y pen blodyn, ceir math arall: blodigau disg. Fel arfer, does gan y blodigau yma ddim petalau. Mewn cennin pedr (Narcissus), mae rhan isaf y tepalau wedi asio i ffurfio cwpan, tra bo'r gwir betalau hefyd wedi asio i ffurfio trwmped (*corona*).

Mae amrywiaeth eang i'w weld mewn planhigion blodeuol o ran y patrymau a'r lliwiau ar eu petalau, a gall rhywogaethau sy'n perthyn yn agos fod â phetalau lliw gwahanol iawn. Mewn llawer o rywogaethau, mae'r patrymau cymhleth ar y petalau wedi esblygu fel arwyddion er mwyn annog a thywys peillwyr. Gall y patrymau yma ddefnyddio pigmentau gweladwy, pigmentau uwchfioled neu liwiau strwythurol.

Geneteg
-------

Model ABC datblygiad blodau. Mae'r organnau pennodol (sepalau, petalau, brigerau a charpelau) yn datblygu trwy gyfuniad unigryw o'r genynnau homeotig A, B ac C.
Ffurfiau gwahanol o'i gilydd yw sepalau, petalau, brigerau a charpelau, ac mae sail enetig eu datblygiad (y model ABC) yn adlewyrchu hyn.

Cyfeiriadau
-----------

1. ↑  L. Anders Nilsson (1988). "The evolution of flowers with deep corolla tubes". *Nature* **334** (6178): 147–149. Bibcode 1988Natur.334..147N. doi:10.1038/334147a0.
2. ↑  Soltis, Pamela S.; Douglas E. Soltis (2004). "The origin and diversification of angiosperms". *American Journal of Botany* **91** (10): 1614–1626. doi:10.3732/ajb.91.10.1614. PMID 21652312.. Adalwyd 2019-02-25.
3. ↑  Simpson 2011, p. 365.
4. ↑  Foster 2014, Hypanthium.
5. ↑  Graham, SW, Barrett, SCH (2004). *Phylogenetic reconstruction of the evolution of stylar polymorphisms in *Narcissus* (Amaryllidaceae)*, *American Journal of Botany*, Cyfrol 91, Rhifyn 7, tud. 1007–1021. DOI:10.3732/ajb.91.7.1007. URL
6. ↑  Whibley, A. C. (2006-08-18). "Evolutionary Paths Underlying Flower Color Variation in Antirrhinum" (yn en). *Science* **313** (5789): 963–966. doi:10.1126/science.1129161. ISSN 0036-8075. .
7. ↑  Leonard, Anne S.; Papaj, Daniel R. (2011-12). "‘X’ marks the spot: The possible benefits of nectar guides to bees and plants: Nectar guides and bumblebee foraging" (yn en). *Functional Ecology* **25** (6): 1293–1301. doi:10.1111/j.1365-2435.2011.01885.x. .[*dolen marw*]
8. ↑  Shang, Yongjin; Venail, Julien; Mackay, Steve; Bailey, Paul C.; Schwinn, Kathy E.; Jameson, Paula E.; Martin, Cathie R.; Davies, Kevin M. (2011-1). "The molecular basis for venation patterning of pigmentation and its effect on pollinator attraction in flowers of Antirrhinum" (yn en). *New Phytologist* **189** (2): 602–615. doi:10.1111/j.1469-8137.2010.03498.x. .[*dolen marw*]
9. ↑  Primack, Richard B (1982). "Ultraviolet patterns in flowers, or flowers as viewed by insects". *Arnoldia* **42** (3): 139-146. .
10. ↑  Moyroud, Edwige; Wenzel, Tobias; Middleton, Rox; Rudall, Paula J.; Banks, Hannah; Reed, Alison; Mellers, Greg; Killoran, Patrick et al. (2017-10-18). "Disorder in convergent floral nanostructures enhances signalling to bees". *Nature* **550** (7677): 469–474. doi:10.1038/nature24285. ISSN 0028-0836. .
11. ↑  Coen, Enrico S.; Meyerowitz, Elliot M. (1991-9). "The war of the whorls: genetic interactions controlling flower development" (yn en). *Nature* **353** (6339): 31–37. doi:10.1038/353031a0. ISSN 0028-0836. .